Kaapstad se waterverbruik miljoene liters meer in 1 weekArgieffoto Kaapstad se algehele waterverbruik het die afgelope week met 28 miljoen liter per dag toegeneem, het die stad Maandag gesê. Luidens ŉ verklaring deur die Stad uitgereik, het die Moederstad se waterverbruik vanaf 8 tot 14 Julie vanaf 555 miljoen liter per dag tot 583 miljoen liter per dag toegeneem. Hoewel damvlakke die afgelope week weens reën herstel het tot ŉ kapasiteit van 61,8%, maan die Stad Kapenaars om water steeds spaarsamig te verbruik. Ondanks die toenemende verbruik van water, is die Moederstad tog binne die daaglikse perk van 650 toewysings van ŉ miljoen liter per dag. “Ons is egter nog nie in ŉ posisie om ons waterbesparingspogings te verslap nie,” lui die verklaring.